
מישיבת ועדת העבודה, הרווחה והבריאות

יום שלישי, ט' בחשוון התשס"ז (31.10.2006), בשעה 10:00

סדר היום: צו שירות הציבור (הגבלות לאחר פרישה) (שינוי התוספת לחוק), התשס"ו-2006
נכחו:
חברי הוועדה:

משה שרוני - היו"ר

מוזמנים:
עינת גדעוני - משרד המשפטים

עו"ד ליזבט בן דרור - יועצת משפטית, מפעל הפיס

פיני קבלו - סמנכ"ל לקשרי המרכז לשלטון מקומי, המרכז לשלטון מקומי

ייעוץ משפטי: גיל לבנה

מנהלת הוועדה: וילמה מאור
רשמת פרלמנטרית: מיטל בר שלום


צו שירות הציבור (הגבלות לאחר פרישה) (שינוי התוספת לחוק), התשס"ו-2006

היו"ר משה שרוני:

שלום, אני פותח את ישיבת הוועדה. 

עינת גדעוני:

שר המשפטים מבקש להחיל את חוק הצינון על מפעל הפיס. הסמכות היא מכוח סעיף 14 לחוק. מדובר על מפעל הפיס כגוף מבוקר לפי סעיף 9, משום שהממשלה משתתפת בהנהלתו. מבחינת ההצדקה של החלת החוק על מפעל הפיס - מדובר בגוף שכל תכליתו היא ציבורית. המהות שלו היא ציבורית, יש לו היתר לבצע הגרלות, והכל כדי לנצל את הכספים לטובת הציבור והרשויות המקומיות. למרות היותו מאוגד כחברה פרטית, הוא למעשה מתפקד כגוף ציבורי. לכן אנחנו חושבים שמוצדק להחיל עליו את החוק. בנוסף, הוא מקיים קשרים עם גורמים פרטיים רבים בסכומים מאוד גדולים. יש חשש לפגיעה בטוהר מידות, ולכן ראוי ורצוי להחיל את הכללים המאוד ברורים של חוק הצינון על מפעל הפיס. בנוסף, חוק חופש המידע הוחל על הגוף הזה. הכירו בו כבר כרשות ציבורית לצרכים שונים: חוק חופש המידע, חוק יסודות התקציב. דוח מבקר המדינה גם הוא ממליץ להחיל את חוק הצינון על מפעל הפיס. מכל הטעמים האלה, משרד המשפטים מבקש מהוועדה לאשר את החלת החוק על מפעל הפיס. 

ליזבט בן דרור:
אני רוצה לציין, שאנחנו באמת גוף דו מהותי. אנחנו גוף שמאוגד כחברה פרטית, כאשר את כל ההכנסות שלנו אנחנו נותנים למען הציבור: מבני ציבור, מבני חינוך ומבנים לרווחת הקהילה. יחד עם זאת, חוק חופש המידע הוחל בחלקו על מפעל הפיס, דווקא בשל היותו כגוף דו מהותי שלא כגוף ציבורי. 

לגופו של עניין, אין לנו שום התנגדות עקרונית, אך אנחנו מבקשים שהות להעביר חומר מסודר לגבי השאלות, על מי זה יחול, על איזה דרגים במפעל הפיס, האם רק על הסמנכ"לים, האם רק לגבי מנהלי אגפים, האם רק על אותו אדם שהוא מנהל בתחום שלו, ספקי מכשור וכו'.  גם בנק הוא ספק למפעל הפיס. האם בן אדם שיוצא ממפעל הפיס לא יוכל לעבוד עם בנק? צריך לבדוק את זה ולעשות שיעורי בית באופן יסודי. אשר על כן, אין לנו התנגדות עקרונית, אבל אנחנו מבקשים שהות לבדוק את זה לעומק. לגבי הדרגים הגבוהים במפעל הפיס, יש הסכם אישי עם המפעל. שם יש סעיף צינון לגבי מקום עבודה שלא יהיה בניגוד עניינים או תחרות. אין לנו התנגדות עקרונית, אבל אנחנו מבקשים שהות לבדוק את הדברים לעומק, באיזה דרגים, איזה סוג של ספקים. אנחנו לא רוצים שזה יפגע בחופש העיסוק של בן אדם.

היו"ר משה שרוני:
אתם קיבלתם את ההודעה על כך ב-10 לינואר. מפעל הפיס ענה לנו ב-14 לפברואר. אתם ידעתם את כל זה ודנתם על זה. יש לי התכתבות מינואר. 

ליזבט בן דרור:
אני אשמח לראות את זה. זה לא מוכר לי.

היו"ר משה שרוני:
הייתם בדיון עם משרד המשפטים. היה גם שימוע. אם את לא יודעת, זה לא טוב. 

ליזבט בן דרור:
הייתי מבקשת 5 ימים ולא יותר. 

היו"ר משה שרוני:
אני לא מוכן. אני לא אבזבז את הזמן שלי בדחיות, כאשר מפעל הפיס ידעו מינואר, והיה גם שימוע. 

עינת גדעוני:
מעבר לכך שנערך שימוע בכתב והיתה הזדמנות להעלות את כל הטענות. החוק עצמו מדבר רק על מי שהיה לו שיקול דעת להעניק זכות או להמליץ על הענקת זכות. החוק עצמו מתוך הוראותיו, מדבר רק על אנשים שהיתה להם נגיעה  ישירה לנושא, או אנשים בכירים שהיתה להם סמכות ושיקול דעת. לא מדובר על כל עובד ועובד. סעיף 4 בחוק אומר: "מי שפרש משירות הציבור ובתפקידו בשירות הציבור היה מוסמך על פי שיקול דעתו על הענקת זכות לאחר, או להמליץ על הענקת זכות לאחר.."

ליזבט בן דרור: 

מה זאת זכות?

עינת גדעוני: 

מוגדר מה זאת זכות. החוק עצמו מפרש על מי זה חל ועל מי זה לא. החוק נותן כבר את ההבחנות הנחוצות. 

ליזבט בן דרור:
אפשר לבקש שזה יחול רק על הדרגים הגבוהים. 

עינת גדעוני:

אבל זה ממילא חל על מי שהיה מוסמך להעניק זכות לאחר. 

ליזבט בן דרור:
יש אצלנו אנשים בדרגות מאוד נמוכות, למשל באגף הכספים, שהם אחראים על הדברים האלה וחבל לפגוע בהם. 

עינת גדעוני:

אם היה להם שיקול דעת, אז יש הצדקה להחיל עליהם את ההוראות האלה. אם לא, אז לא. 

ליזבט בן דרור:
אני חושבת שצריך לעשות איזונים ובלמים, ואסור לפגוע באנשים בצורה שרירותית. לכן, אני מבקשת הארכה. אין לנו התנגדות עקרונית. 

עינת גדעוני: 

החוק נותן את האיזונים, מעבר לזה שיש גם ועדה למתן היתרים. החוק עצמו קובע מנגנון. 

היו"ר משה שרוני:
אני מוכן להיות טוב, אבל מפעל הפיס קיבל 10 חודשים. 

פיני קבלו:

לנו אין שום התנגדות, בעיקר אחרי שאני שומע שכאן התנהלו משאים ומתנים במשך תקופה. אתמול יצרתי קשר עם לשכת המנכ"ל, השארתי הודעה וביקשתי לקבל כיוונים לחוק הזה. לצערי, אף אחד לא חזר אלי. כנראה, שיש הסכמה. כנראה, שלא עדכנו את עו"ד של מפעל הפיס בכל התהליכים שהיו קודם. אם היו"ר ירצה לאפשר 5 ימים שהם יגישו הסתייגויות בכתב, אנחנו לא נתנגד. 

היו"ר משה שרוני:

אנחנו מאשרים את הצו. תודה רבה, הישיבה נעולה. 

הישיבה ננעלה בשעה 10:45

